ক্যাপ্টেন মহিউদ্দিন জাহাঙ্গীরকে মুক্তিবাহিনীর ৭ নম্বর সেক্টরের সাব-সেক্টর কমান্ডার হিসেবে পোস্টিং দেওয়া হয়। তাঁর ক্যাম্প ছিল মোহদীপুরে। ৭ নম্বর সেক্টরে দায়িত্ব পালনের সময় তিনি বেশ কয়েকটি অপারেশনে নেতৃত্ব দিয়েছিলেন। তাঁর সাহস, কৌশল, অসাধারণ দক্ষতা দেখে প্রত্যেকে বুঝেছিলেন, তিনি এক ব্যতিক্রমী যোদ্ধা। দ্রুত তাঁর সুনাম ছড়িয়ে পড়ে সাব-সেক্টরে। অন্যদিকে নিজের প্রতি নির্মোহ দৃষ্টি ও দেশপ্রেমের অঙ্গীকার ছিল তাঁর চরিত্রের অন্যতম দিক। তাঁর পরনে থাকত লুঙ্গি, গেঞ্জি, গামছা ও ক্যানভাসের জুতা। সেক্টর কমান্ডার লেফটেন্যান্ট কর্নেল কাজী নূর-উজ-জামানের সঙ্গে তিনি ভারতীয় জেনারেলদের মিটিংয়ে গেলে এই পোশাকই পরে যেতেন। আর যে দুটি জিনিস তাঁর সঙ্গে থাকত, তার একটি হলো রেডিও—স্বাধীন বাংলা বেতারকেন্দ্র থেকে যুদ্ধের খবর শোনার জন্য। আরেকটি ছিল টর্চ—অন্ধকারে যার প্রয়োজন ছিল খুব বেশি। এ ছাড়া আর কোনো জিনিস তাঁর সঙ্গে থাকত না।